SKRIFTLIG FORESPØRGSEL E-0605/01

af Juan Naranjo Escobar (PPE-DE) til Kommissionen

(1. marts 2001)

Om: Fremme af undervisningen i nye teknologier i Den Europæiske Union

Der er en drastisk mangel på arbejdskraft med specialviden om de nye teknologier i Den Europæiske Union, hvor der i de kommende år vil blive behov for 1,6 millioner specialister på dette område. Derfor er det nu på tide at handle og formindske afstanden til USA.

For at få det nævnte antal specialister og formindske afstanden til vor vigtigste økonomiske konkurrent er det indlysende, at der er brug for en stor indsats for at skabe en infrastruktur af læreanstalter, der kan uddanne de specialister, som kræves i forbindelse med de nye teknologier.

Kan Kommissionen i denne forbindelse oplyse, hvilken strategi den har for at konsolidere og udvide den infrastruktur af læreanstalter, hvor der undervises i nye teknologier på alle niveauer, og hvilke incitamenter den kan forvente fra det private initiativ til at deltage i den indsats, som en sådan uddannelsesmæssig infrastruktur kræver?

Svar afgivet på Kommissionens vegne af Anna Diamantopoulou

(30. april 2001)

Ved Det Europæiske Råds møde i Lissabon den 23.-24. marts 2000 fastlagde Fællesskabet et nyt strategisk mål, nemlig at blive den mest konkurrencedygtige og dynamiske videnbaserede økonomi i verden, der kan skabe bæredygtig økonomisk vækst med flere og bedre job og større social samhørighed.

I forbindelse med den europæiske beskæftigelsesstrategi(1) er der taget højde for Rådets konklusioner fra mødet i Lissabon ved i retningslinjerne for beskæftigelsen i 2001 at styrke den rolle, som livslang uddannelse og efter- og videreuddannelse skal spille. I den forbindelse har man indarbejdet uddannelse i digital kultur for alle borgere (eLearning) og behovet for, at medlemsstaterne især tilskynder til oprettelse af lokale alsidige videnscentre (se de horisontale mål og retningslinje 4 og 5)(2).

Det Europæiske Råd i Santa Maria da Feira den 19. og 20. juni 2000 styrkede i øvrigt arbejdsmarkedets parters rolle. Arbejdsmarkedsparterne opfordres til allerede nu at indgå aftaler om livslang efter- og videreuddannelse for derved at skabe det rette grundlag til at give hver enkelt arbejdstager muligheden for at erhverve en digital kultur inden 2003.

Derudover støttede Det Europæiske Råd i Stockholm Kommissionens forslag om at nedsætte en arbejdsgruppe på højt niveau om færdigheder og mobilitet, som skal undersøge motivationer, særpræg og hindringer på det europæiske arbejdsmarked. Under gruppens arbejde vil der især blive lagt vægt på færdigheder inden for informations- og kommunikationsteknologi (IKT), som der er brug for i vidensamfundet.

Strukturfondene (2000-2006) bidrager finansielt støtte til gennemførelsen af den europæiske beskæftigelsesstrategi med bevillinger i forbindelse med udvikling af nye teknologier. Projekter i forbindelse med livslang uddannelse er inkluderet i en række prioriterede områder under Den Europæiske Socialfonds (ESF) planer.

Ifølge Handlingsplanen eEurope 2002(3) og det supplerende eLearning-initiativ skal arbejdsstyrken have mulighed for at erhverve sig digitale færdigheder via livslang indlæring. Endvidere skal der ske en betydelig stigning i antallet af uddannelsessteder og -kurser inden for informationsteknologi, og tilskyndes til etablering af et net af indlærings- og uddannelsescentre for efterspørgselsstyret uddannelse i informations- og kommunikationsteknologi og efteruddannelse for universitetsuddannede medarbejdere. Medlemsstaterne deles med arbejdsmarkedsparterne og den private sektor om det praktiske ansvar for den første foranstaltning. Det er også medlemsstaternes ansvar at åbne offentlige kontorer biblioteker, arbejdsformidlingskontorer, skoler med offentlig adgang til Internet kombineret med uddannelsesmuligheder, således at alle kan få adgang hertil og for at øge beskæftigelsesegnetheden.

De fremskridt, der er gjort i den forbindelse, opgøres regelmæssigt af ESDIS(4), en gruppe på højt niveau (informationssamfundets beskæftigelsesmæssige og sociale aspekter) som ledes af Generaldirektoratet for Beskæftigelse, Sociale Anliggender og Arbejdsmarkedsforhold.

Initiativet med titlen eLearning Overvejelser om fremtidens uddannelse(5) blev vedtaget af Kommissionen den 24. maj 2000. Som følge af konklusionerne fra Det Europæiske Råd i Lissabon fremlagde Kommissionen et dokument med principper, mål og aktionslinjer for eLearning. Dette initiativ blev hilst velkomment af undervisningsministrene og af Det Europæiske Råd i Feira i juni 2000. eLearning-initiativet indgår som en del af den overordnede eEurope-handlingsplan og i Kommissionens rapport om uddannelsessystemernes konkrete fremtidige mål(6).

Den 28. marts 2001 vedtog Kommissionen en eLearning-handlingsplan for perioden 2001-2004. Formålet med handlingsplanen er at præsentere de nærmere midler og metoder for gennemførelsen af eLearning-initiativet. Det er hensigten, at de berørte aktører på undervisningsområdet, på arbejdsmarkedet og i erhvervslivet skal inddrages i indsatsen, således at livslang uddannelse(7) kan udvikles til at blive drivkraften i et solidarisk og harmonisk samfund med en konkurrencedygtig økonomi. Til dette formål skal samtlige fællesskabsinstrumenter og -programmer bidrage til iværksættelsen af eLearning-handlingsplanen. Den skal bidrage til at fremme målsætningerne om beskæftigelsesegnethed og tilpasningsevne i den europæiske beskæftigelsesstrategi og råde bod på de manglende kvalifikationer i forhold til den nye teknologi samt sikre, at borgerne i så vidt omfang som muligt integreres i samfunds- og arbejdslivet.

(1) Denne strategi er baseret på fire søjler: beskæftigelsesevne, iværksætterånd, tilpasningsevne og lige muligheder. (http://europa.eu.int/comm/employment_social/empl&esf/ees_fr.htm).

(2) Rådets afgørelse (2001/63/EF) af 19. januar 2001 om retningslinjer for medlemsstaternes beskæftigelsespolitik for 2001 EFT L 22 af 24.1.2001.

(3) KOM(2000) 330 endelig udg.

(4) http://europa.eu.int/comm/employment_social/soc-dial/info_soc/esdis/index.htm.

(5) KOM(2000) 318 endelig (http://www.europa.eu.int/comm/elearning).

(6) KOM(2001) 59 endelig udg.

(7) Den aktuelle debat om Memorandum om livslang uddannelse SEK(2000) 1832 (http://europa.eu.int/comm/education/life/index.html) skal føre til en handlingsplan ved udgangen af 2001.